
Valori ale culturii româneşti 


O carte scrisă cu inima, 
o carte scrisă în genunchi 


Conf.dr. Silvia GROSSU - BASARABIA 






HR 


„Arta tradiţională din Republica Moldova", 
autor Varvara Buzilă, conferenţiar doctor, secretar 
ştiinţific, Muzeul Naţional de Etnografie şi Istorie 
Naturală al Republicii Moldova. 

„Cartea ne deschide universul unei lumi bine 
rânduite din ceea ce a avut omul la îndemână: lut, 
lemn, piatră, fire de tot felul şi de îndemnul de a 
făuri, dat omului de Bunul Dumnezeu. Această 
lume are capacitatea de-a ne încape cu toate ale 
noastre atât de sofisticate care se cer trăite simplu, 
firesc. Ne leagă cu mii de fire câte sunt în boţurile de 
lut din care a ieşit magic vasul, şi se uită spre cele 
rămase în natură, sau cu miile firicele de lână din 
care se toarce, apoi se ţes scoarţele, ori sunt cusute 
mândrele cămăşi şi care ne racordează prin tot 
atâtea nervuri la legănatul lutului de sub picioare, 
la umbletul vântului printre copaci, la mlădierea 
sălciei sau la şuierul creşterii ierbii. Ne încadrează, 
ne râsplămădeşte sufletul dornic de altceva decât 
ceea ce avem, la terapiile naturii. Şi ne înalţă prin 
limbajul ornamental la înţelesurile şi sacralitatea 
astrală, ca să avem tăria de a cuprinde, a percepe, a 
trăi şi a rămâne mereu copiii naturii-mame. Ne pune 
faţă în faţă cu noi, cu ai noştri şi cu toţi ceilalţi, ca 
să ne identificăm chipurile de azi în simetriile, lumea 
zice perfecte, ale celor de altă dată şi ale celor care 
vin.E o carte a ne-şederii pe loc în istorie, chiar dacă 
este despre tradiţie". 

La început de Făurar, la Librăria din Centrul 
Chişinăului, a avut loc lansarea albumului „Arta 
tradiţională din Republica Moldova", semnat de 
etnologul şi folcloristul Varvara Buzilă. Lansarea de 
carte, de fapt, o călătorie ghidată prin frumoasele 
noastre tradiţii, a adunat lume bună, multă lume 
bună, onorată să fie contemporană cu autoarea 
cărţii. „Călătoriile pot fi reale, dar şi imaginare. 
Acestea din urmă adeseori au un rol de iniţiere, şi 
ulterior ne motivează să pornim la drum pentru a 
trăi cu adevărat bucuriile călătoriilor" - iată frazele 
de bun venit pentru cei curioşi să deschidă acest 
volum, impregnat de valoare şi plin de valori. Astfel 
de călătorii imaginare în esenţa noastră identitară 
au determinat-o pe cercetătoarea Varvara Buzilă să 
scrie şi să ne propună tuturor acest album cu valori 
de căpătâi pentru cultivarea respectului de sine şi a 



demnităţii naţionale. „Să păstrăm valorile neamului 
nostru, aceste punţi identitare între generaţii şi 
între milenii" - ar fi apelul autoarei. 

Preocupată de pe băncile şcolii de memoria 
colectivă, de valorile perene ale neamului, 
antrenată în activităţi de voluntariat alături de 
echipele de arheologi şi studenţi de la Facultatea 
de Istorie, care făceau săpături în situl Orheiul 
Vechi (Butuceni), chiar pe dealul Trebujenilor, sat 
în care s-a născut şi a copilărit, nu e de mirare că 
veleităţile pentru rădăcini i-au pătruns până în 
măduva oaselor şi n-au părăsit-o nici o clipă. Un 
palmares succint al activităţilor de după absolvirea 
Facultăţii de Jurnalistică, USM, ne stă dovadă vie, 
de necontestat, că Varvara Buzilă este o împătimită 
de reperele noastre de legitimare identitară: 

coordonator ştiinţific al Proiectului pilot 
„Elaborarea Registrului naţional al patrimoniului 
cultural imaterial al Republicii Moldova în 
corespundere cu prevederile Convenţiei UNESCO 
privind salvgardarea patrimoniului cultural 
imaterial", susţinut de UNESCO. (2010-2011); 

- coordonator ştiinţific în cadrul Proiectului 
„Salvgardarea patrimoniului cultural imaterial", 
susţinut de Guvernul SUA. (2006-2009); 

expert în cadrul Proiectului de înaintare 
a Peisajului Cultural Orheiul Vechi în „Lista 

Patrimoniului Mondial" protejat de UNESCO (2006- 
2008); 

coordonator ştiinţific în cadrul Proiectului 
„Intră în istorie dăruind Muzeului un obiect", cu 
susţinerea logistică a Companiei Publice Teleradio 
Moldova. (2004-2008); 

consultant în domeniul meşteşugurilor 
populare în cadrul Proiectului „Dezvoltarea 
meşteşugurilor artistice populare", responsabilă de 
raionul Orhei, susţinut de PNUD Moldova. (2005); 

- expert în cadrul elaborării Studiului 
„Perspectivele de dezvoltare turistică a localităţilor 
din regiunea Orheiului Vechi", susţinut de PNUD- 
Moldova (2004, februarie-martie); 

- participantă la elaborarea Strategiei de 
Dezvoltare Durabilă a Turismului în Republica 
Moldova, compartimentul „Patrimoniu cultural", 
susţinut de PNUD-Moldova (2002-2003) ş.a.m.d. 

Tot Doamna Buzilă a avut grijă ca valorile noastre 
tradiţionale să rămână cu statut cert în patrimoniul 
cultural mondial, lată de ce s-a implicat plenar, cu 
truda de zi şi de noapte, ca să izbândim, împreună 
cu fraţii de peste Prut, să fim trecuţi în Lista UNESCO 
cu ceea ce avem mai scump. Varvara Buzilă devine 
astfel expert, responsabil din partea Republicii 
Moldova în cadrul elaborării fişelor de candidat 
UNESCO pentru înscrierea în Lista reprezentativă 
a patrimoniului cultural imaterial al umanităţii cu 
proiectele: „Colindatul deceată bărbătească",înscris 
împreună cu România în 2013; „Tehnici tradiţionale 
de realizare a scoarţei în România şi Republica 
Moldova", înaintat împreună cu România, înscris în 
decembrie 2016; „Practici culturale asociate zilei de 
1 Martie", înaintat împreună cu România, Bulgaria 
şi Macedonia, înscris în decembrie 2017; „Cămaşa 
cu altiţă", în curs de evaluare (2017-2019). 

De menţionat că, în pofida politicii ferme de 
îndoctrinare ideologică şi deznaţionalizare a 
populaţiei de la sate, cea mai numeroasă purtătoare 
şi păstrătoare a tradiţiilor şi a limbii strămoşeşti 
- această zestre identitară românească nu s-a 
pierdut definitiv, aşa cum şi-ar fi dorit-o regimul 
totalitar sovietic. Drept confirmare că am reuşit să 
păstrăm tradiţiile strămoşeşti vine şi acest volum, 
care prin textul autoarei şi prin imagini realizate de 
către membrii numeroaselor expediţii prin satele 
Moldovei, între care chiar autoarea şi soţul ei, 
regretatul Eugen Bâzgu, propune adevărate perle 
în ale cioplitului în piatră şi modelarea lemnului 
(compartimentul „Arhitectura populară de lemn şi 
de piatră)", în ale ţesutului de scoarţe, de prosoape, 
în ale brodatului şi croşetatului (compartimentele 
„Interiorul casei - spaţiu al obiectelor făcute 


manual" şi „Ţesăturile de interior"), în ale celui 
mai vechi meşteşug atestat pe aceste meleaguri 
(compartimentul „Ceramica"), în ale împletitului 
din lozie, din pănuşi, din papură (compartimentul 
„Obiecte împletite din fibre vegetale"). 

Bineînţeles, portul popular este în epicentrul 
tradiţiilor noastre strămoşeşti. „în lumea obiectelor 
ideale, creată de meşterii populari, epicentrul este 
omul bun la inimă, frumos la chip şi îmbrăcat cum 
se cuvine, adică în costumul tradiţional," afirmă 
autoarea, propunând cititorului un compartiment 
aparte despre portul popular „Costumul popular 
de sărbătoare" (p.193-237). Pe lângă valorile 
materiale, cercetătoarea pune accentul cuvenit 
şi pe cele imateriale, inserând în album câteva 
compartimente, axate pe semiotica mărţişoarelor 
(„Mărţişoarele - simboluri ale primăverii"), pe 
însemnătatea încondeierii ouălor („Ouăle pascale") 
şi pe semantica obiceiurilor de iarnă („Masca şi 
omul mascat"). 

Acest volum încărcat de istoria milenară a 
unui neam vechi-străvechi are şansa să câştige 
preţuire şi din partea publicului din afara teritoriilor 
româneşti, graţie traducerii impecabile a textului 
în limba engleză de către cercetătorul ştiinţific 
Andrei Prohin şi redării imaginilor de un maestru 
în ale design-ului de carte din Republica Moldova, 
Vitalie Coroban. Acest proiect, puţin tardiv (din 
prea marea modestie a autoarei, iertată să-mi fie 
îndrăzneala!) a venit ca un balsam pe rana noastră 
identitară, peste care neprietenii mereu ne presară 
sare... Mesajele cărţii ne sunt ca o binecuvântare în 
a dăinui ca neam. Cred că oricine simte româneşte 
trebuie să ţină la icoane acest album, iar pentru cei 
întârziaţi în demnitate naţională el ar putea deveni 
un manual pentru cultivarea respectului de neam. 

IMPRESII de la lansarea de carte: 

„Dacă o imagine face cât o mie de cuvinte, 
trei imagini fac cât trei mii? Păi asta e deja aproape 
o carte! O carte cât o mie de cuvinte-vă mulţumim 
pentru prilejul de a călători în trecut, tradiţii şi 
valori". 

„Albumul „Arta Tradiţională din Republica 
Moldova" - o incursiune în istoria meşteşugăritului, 
un amplu studiu realizat de dna Dr. Varvara Buzilă, 
cu fotografii inedite ce imortalizează obiecte 
valoroase şi continuatorii vechilor meşteşuguri... 
Am aşteptat această carte de mult, mult timp. 
Mulţumim, dna Varvara Buzilă!" 

„Să aveţi sănătate şi ani mulţi spre bucuria 
şi norocul nostru, celor ce apreciază truda 
dumneavoastră şi pun preţ pe tradiţie/obicei, ca 
genofondul poporului". 

